Il-vot tal-lum fis-Senat Olandiż jibgħat sinjal importanti min-Netherlands u mill-Unjoni Ewropea kollha lill-ħbieb tagħna Ukreni: Il-post tal-Ukrajna huwa fl-Ewropa. Il-futur tal-Ukrajna huwa mal-Ewropa. Nixtieq nirringrazzja lill-Gvern Olandiż u lil partijiet oħra bit-tmexxija tagħhom, għall-isforzi tagħhom biex dan il-proċess jkollu konklużjoni pożittiva. Kważi wasalna. Il-Ftehim ta' Assoċjazzjoni tagħna, inkluż il-komponent taż-Żona ta' Kummerċ Ħieles Approfondita u Komprensiva, issa huwa aktar viċin li jiġi ratifikat. Nixtieq nara l-proċess li issa qed jiġi ffinalizzat b'ħeffa lest f'Lulju, għas-Summit bejn l-UE u l-Ukrajna. L-Unjoni Ewropea hija impenjata totalment għas-sħubija tagħna mal-poplu tal-Ukrajna, li saret waħda mill-eqreb sħubijiet u mill-aktar apprezzati. Il-Ftehim ta' Assoċjazzjoni diġà żied il-kummerċ bejnietna, wassal għal żieda fil-prosperità għall-imprendituri, għen biex jitnedew u jiġu kkonsolidati għadd ta' riformi fl-Ukrajna, u ġab miegħu opportunitajiet ġodda kemm għaċ-ċittadini tal-Unjoni Ewropea kif ukoll tal-Ukrajna. Ejja nisfruttaw din ir-rankatura pożittiva li ntlaħqet bil-vot tal-lum sabiex tissaħħaħ aktar is-sħubija tagħna. Il-kuntest Fl-2014, l-Unjoni Ewropea u l-Ukrajna ffirmaw Ftehim ta' Assoċjazzjoni li mmarka qagħda ġdida fl-iżvilupp tar-relazzjonijiet bejn l-UE u l-Ukrajna. Il-Ftehim ta' Assoċjazzjoni jidħol fis-seħħ ġaladarba l-partijiet kollha tal-Ftehim ikunu rratifikawh. Fil-15 ta' Diċembru 2016, il-Kapijiet ta' Stat u ta' Gvern tal-UE qablu dwar deċiżjoni legalment vinkolanti li tistabbilixxi l-fehim komuni tagħhom dwar ċerti aspetti tal-Ftehim ta' Assoċjazzjoni mal-Ukrajna: fejn ġie ċċarat li l-ftehim ma jagħtix perspettiva ta' sħubija fl-Unjoni Ewropea, jew joffri garanziji ta' sigurtà jew ta' għajnuna / assistenza militari b'mod kollettiv lill-Ukrajna, jew jagħti liċ-ċittadini tal-Ukrajna aċċess għas-swieq tax-xogħol tal-Istati Membri tal-UE, u dan ma jorbotx lill-Istati Membri biex jagħtu assistenza finanzjarja lill-Ukrajna, u element essenzjali tal-Ftehim, il-ġlieda kontra l-korruzzjoni, hija enfasizzata. Fis-16 ta' Diċembru, il-Gvern Olandiż adotta abbozz ta' liġi li jikkonferma r-ratifika tal-Ftehim ta' Assoċjazzjoni min-Netherlands. Fit-23 ta' Frar, l-abbozz ta' liġi ġie appoġġat mill-kamra minuri. Fit-23 ta' Mejju, is-Senat kellu dibattitu, b'maġġoranza li kienet favur ir-ratifika. Il-vot tal-lum fis-Senat huwa konsegwenza tad-dibattitu. Il-passi li jmiss In-Netherlands għandhom jiffinalizzaw il-proċess ta' ratifika tagħhom skont id-dispożizzjonijiet nazzjonali tagħhom. Dawn jinkludu l-iffirmar tal-liġi mir-Re, il-pubblikazzjoni tagħha fil-Ġurnal Uffiċjali tan-Netherlands u d-depożitu tal-istrument ta' ratifika tagħhom lis-Segretarjat Ġenerali tal-Kunsill. Wara dan, l-UE min-naħa tagħha se jkollha tiffinalizza l-proċeduri għall-konklużjoni tal-Ftehim u tiddepożita l-istrumenti tagħha ta' ratifika. Dan il-Ftehim se jidħol fis-seħħ fl-ewwel jum tat-tieni xahar wara d-data ta' depożitu tal-aħħar strument ta' ratifika jew ta' approvazzjoni. Aktar informazzjoni Ftehim ta' Assoċjazzjoni bejn l-UE u l-Ukrajna Skeda informattiva dwar ir-relazzjonijiet bejn l-UE u l-Ukrajna Id-delegazzjoni tal-Unjoni Ewropea għall-Ukrajna Il-Grupp ta' Appoġġ tal-Kummissjoni Ewropea għall-Ukrajna Ir-relazzjonijiet kummerċjali bejn l-UE u l-Ukrajna